ROZHODNUTIE KOMISIE
z 28. novembra 2006,
ktorým sa mení a dopĺňa rozhodnutie 2005/393/ES, pokiaľ ide o zakázané zóny v súvislosti s katarálnou horúčkou oviec (modrý jazyk)
[oznámené pod číslom K(2006) 5607]
(Text s významom pre EHP)
(2006/858/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/75/ES z 20. novembra 2000 stanovujúcu špecifické ustanovenia pre kontrolu a likvidáciu katarálnej horúčky oviec - modrého jazyka (1), a najmä na jej článok 8 ods. 3,
keďže:
(1)
Smernicou 2000/75/ES sa ustanovujú pravidlá kontroly a opatrenia na boj proti katarálnej horúčke oviec v Spoločenstve vrátane zriadenia zón ochrany a dozoru a zákazu, aby zvieratá odchádzali z týchto zón.
(2)
Rozhodnutím Komisie 2005/393/ES z 23. mája 2005 o zónach ochrany a dozoru vo vzťahu ku katarálnej horúčke oviec a podmienkach vzťahujúcich sa na presun z týchto zón alebo cez tieto zóny (2) sa stanovuje vymedzenie globálnych geografických oblastí, v ktorých majú členské štáty zriadiť zóny ochrany a dozoru („zakázané zóny“) vo vzťahu ku katarálnej horúčke oviec.
(3)
Portugalsko informovalo Komisiu 3. novembra 2006 o tom, že vo viacerých okrajových oblastiach zakázaných zón E bol zistený výskyt sérotypu 4 vírusu. Zakázaná zóna by sa preto mala rozšíriť, pričom je potrebné zohľadniť dostupné údaje o ekológii vektora a súčasnej poveternostnej situácii.
(4)
Komisia niekoľkokrát zmenila a doplnila rozhodnutie 2005/393/ES, pokiaľ ide o vymedzenie zakázaných zón, po tom, čo v polovici augusta a začiatkom septembra 2006 Belgicko, Nemecko, Francúzsko a Holandsko oznámili výskyt ohnísk katarálnej horúčky oviec.
(5)
Nemecko informovalo Komisiu 6. novembra 2006 o nových ohniskách modrého jazyka v spolkových krajinách Severné Porýnie-Vestfálsko, Porýnie-Falcko a Dolné Sasko. Vzhľadom na tieto zistenia je vhodné v Nemecku a vo Francúzsku zmeniť vymedzenie zakázanej zóny.
(6)
Dňa 6. novembra 2006 informovalo Komisiu aj Taliansko o tom, že výskyt sérotypu 1 vírusu, ktorý už bol potvrdený v zakázanej zóne C, sa po prvýkrát zistil v provincii Cagliari v regióne Sardínia. Vzhľadom na uvedené nové zistenia je vhodné na území postihnutej oblasti vytvoriť novú zakázanú zónu.
(7)
Rozhodnutie 2005/393/ES by sa malo zodpovedajúcim spôsobom zmeniť a doplniť.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 2005/393/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 28. novembra 2006